8 Ka 1919 ‘dikgang tse di molemo tsa Bogosi’ di ne tsa nna le bokao jo bosha. (Math. 24:14) Kgosi e ne e busa kwa legodimong mme e ne e kokoantse setlhotshwana sa babusiwa ba yone mo lefatsheng ba ba phepafaditsweng. Ba ne ba tsibogela ditaelo tseno tse di kgatlhang tsa ga Jesu ka tlhagafalo: Rerang dikgang tse di molemo tsa Bogosi jwa Modimo mo lefatsheng lotlhe! (Dit. 10:42) Ka sekai, batho ba ba emang Bogosi nokeng ba ka nna 20 000, ba ne ba nna gone mo kopanong ya ditšhabatšhaba kwa Cedar Point, Ohio, kwa U.S.A., ka Lwetse 1922. Akanya fela boitumelo jo ba neng ba nna le jone fa Mokaulengwe Rutherford a ne a neela puo ya setlhogo se se reng, “Bogosi” mme a bo a re: “Bonang Kgosi e a busa! Lona lo baemedi ba yone ba ba e itsiseng. Ka gone, itsiseng, itsiseng, itsiseng, Kgosi le bogosi jwa yone.” Batlakopanong ba ba tswang kwa dinageng dingwe ba le 2 000 ba ne ba tsibogela seo ka go tsaya karolo mo “Letsatsing la Tirelo” le le kgethegileng, ba etela magae a a ka nnang bokgakala jwa dikilometara di le 72 go tswa mo lefelong la kopano. Motlakopanong mongwe yo o neng a tlhotlheleditswe ke seo o ne a re: “Ga nkitla ke lebala kitsiso e e neng ya dirwa ya gore re itsise Bogosi, le tlhagafalo e boidiidi jwa batho ba ba neng ba tlile kopanong ba neng ba na le yone!” Ga se ene fela yo o neng a ikutlwa jalo.